Ororile se țin lanț în această parte a țări, la seria impresionantă adăugându-se o nouă tragedie. Trei tineri cu vârste cuprinse între 16 și 22 de ani au violat și ucis o femeie de 49 de ani.

Potrivit Poliţiei Vaslui, femeia de 49 de ani a fost găsită decedată, sâmbătă, în jurul orei 14.00, pe un câmp între localităţile Ghergheleu şi Iaz. În urma cercetărilor s-a constatat că fusese victima unui viol.

Cazul a fost preluat de procurorii Parchetului de pe lângă Tribunalul Vaslui care fac cercetări pentru omor şi viol.

Trei tineri cu vârste cuprinse între 16 şi 22 de ani au fost reţinuţi în acest caz. Ei sunt suspectaţi că au violat femeia, după care au abandonat-o pe câmp unde au lăsat-o să moară. Victima a fost găsită moartă, la trei zile după agresiune.

Potrivit unor surse din rândul anchetatorilor, în urma cercetărilor, anchetatorii au stabilit că agresiunea a avut loc pe 6 martie, pe drumul ce leagă localităţile Ghergheleu, comuna Codăeşti de Iaz, comuna Soleşti.

Victima lucra cu ziua într-un bar și ar fi mers să își ridice banii. A intrat în vorbă cu un tânăr de 22 de ani, iar acesta a urcat-o cu forța într-o căruță, apoi ar fi dus-o pe un câmp din apropiere, unde s-a și consumat oribila faptă.

Anchetatorii cercetează acum dacă femeia a fost ucisă după viol sau a fost abandonată în stare gravă, decedând ulterior.

sursa news.ro